Folketing
2012-09-13

Det mindste, vi til gengæld kan gøre, er at sikre, at man har et anstændigt levegrundlag, og at gøre alt, hvad vi overhovedet kan, for at der kommer flere job både i den private sektor og i den offentlige sektor. Enhedslisten stemmer derfor imod det her lovforslag, L 200, hvor overførselsindkomsterne forringes. Og jeg vil til alle de folketingsmedlemmer, som vil være med til at værne om trygheden, og som vil være med til at sikre et mere lige samfund, gerne sende en opfordring til, at de stemmer sammen med os. Så jeg vil til alle de Socialdemokrater og SF'ere, som stadig synes, det er solidarisk politik at kæmpe for de mennesker, som har den mindste indkomst i vores samfund, sige, at det er nu, man skal trykke på den røde knap.